種白蘘荷
作者：柳宗元
朝代：唐

paragraphs: 血蟲化爲癘，夷俗多所神。
銜猜每腊毒，謀富不爲仁。
蔬果自遠至，盃酒盈肆陳。
言甘中必苦，何用知其真。
華潔事外飾，尤病中州人。
錢刀恐賈害，飢至益逡巡。
竄伏常戰慄，懷故逾悲辛。
庶氏有嘉草，攻禬事久泯。
炎帝垂靈編，言此殊足珍。
崎嶇乃有得，託以全余身。
紛敷碧樹陰，眄睞心所親。